ভ্যাপসা গরমে নাজেহাল অবস্থা বঙ্গবাসীর

ওয়েব ডেস্ক: বৃষ্টির আমেজ গোটা পশ্চিমবঙ্গে কেটে গেছে গত সপ্তাহেই। ফের তীব্র গরমের পরিস্থিতি তৈরি হচ্ছে বঙ্গে। দিনে দিনে বাড়ছে তাপমাত্রার পারদ।

আলিপুর আবহাওয়া দফতরের (Weather Update) পক্ষ থেকে জানিয়ে দেওয়া হয়েছে, সপ্তাহান্তে রাজ্যের বেশিরভাগ জেলায় তাপমাত্রা ৩৫ ডিগ্রির উপর চলে যাবে। এবং কলকাতার তাপমাত্রা হতে পারে প্রায় ৩৭ ডিগ্রি সেলসিয়াস! আগামী তিন দিনে রাজ্যের তাপমাত্রা ৩ থেকে ৪ ডিগ্রি পর্যন্ত বাড়তে পারে বলেই খবর।

আরও পড়ুন: তাপপ্রবাহ, রাজ্যগুলিকে সতর্ক করল কেন্দ্রীয় সরকার

সকাল হতেই চড়া রোদ, আর তারপরেই শুরু তীব্র গরমের দাপট। যার জেরে দিন বাড়ার সঙ্গে সঙ্গে গরমে নাস্তানাবুদ হতে হচ্ছে সকলকে।

আর এই আবহে, কেন্দ্রীয় সরকারের পক্ষ থেকে জারি করা হয়েছে প্রচণ্ড গরমের সতর্কতা। সব রাজ্য ও কেন্দ্রীয় শাসিত অঞ্চলকে এই সতর্কতা পাঠানো হয়েছে। স্বাস্থ্য পরিষেবায় যাতে উপযুক্ত ব্যবস্থা বজায় থাকে সেজন্য এই নির্দেশিকা। মার্চ মাস থেকেই কেন্দ্রীয় সরকারের ইন্টিগ্রেটেড হেল্থ ইনফর্মেশন প্ল্যাটফর্মে (Integrated Health Information Platform) গরমে অসুস্থ রোগীর, হিট স্ট্রোকের রিপোর্ট উঠে আসছে। বৃহস্পতিবার কেন্দ্রীয় স্বাস্থ্য সচিব পুণ্য সলিলা শ্রীবাস্তব সব রাজ্যের স্বাস্থ্য সচিবকে ও কেন্দ্রীয় শাসিত অঞ্চলের উপদেষ্টাদের সতর্ক করেছেন। তিনি প্রচণ্ড গরমে স্বাস্থ্যের উপর এর প্রভাব মোকাবিলা করতে সতর্ক করেছেন। আসন্ন গরমে প্রস্তুতি খতিয়ে দেখতে বলা হয়েছে। ইতিমধ্যে দেশের কয়েকটি জায়গায় অত্যধিক গরম শুরু হয়েছে। সেই প্রেক্ষিতে আরও খারাপ পরিস্থিতির জন্য তৈরি থাকতে বলা হয়েছে।

অন্যদিকে পশ্চিমবঙ্গের ৫ টি জেলা পুরুলিয়া, বাঁকুড়া, পশ্চিম বর্ধমান এবং ঝাড়গ্রামে চলতি সপ্তাহে তাপমাত্রা ৪০ ডিগ্রি সেলসিয়াস ছুঁতে পারে বলে জানা যাচ্ছে।

দেখুন অন্য খবর