আচমকা ধূলিঝড়ে লণ্ডভণ্ড রাজধানী, মৃত ১, এখন কী অবস্থা?

ওয়েব ডেস্ক: গ্রীষ্মে কালবৈশাখী ঝড় তো হয়েই থাকে, কিন্তু মরুভূমির মতো ধূলিঝড় (Dust Storm) সাধারণত রাজস্থানে দেখা যায়। কিন্তু এবার এই প্রাকৃতিক দুর্যোগের সাক্ষী থাকল রাজধানী দিল্লি (Delhi)। আচমকা ধূলিঝড়ের দাপটে স্তব্ধ হয়ে যায় দিল্লির জনজীবন। বৃহস্পতিবার রাত থেকে শুরু হয় এই ঝড়। এর প্রভাব সবচেয়ে বেশি পড়েছে রাজধানীর বিমান চলাচলে। রাতভর বিমান ওঠানামা ব্যাহত হয়েছে। অনেক বিমান দিল্লির বদলে অবতরণ করেছে চণ্ডীগড় সহ আশেপাশের অন্যান্য বিমানবন্দরে।

দিল্লি বিমানবন্দর সূত্রে জানা গিয়েছে, ধূলিঝড়ের কারণে ২০০টিরও বেশি বিমান নির্ধারিত সময়ে ছাড়তে পারেনি, বাতিল করা হয়েছে সাতটি বিমান। টার্মিনালে তৈরি হয় চরম বিশৃঙ্খলা। যাত্রীরা দীর্ঘক্ষণ আটকে পড়ে ক্ষোভ উগরে দিয়েছেন সমাজমাধ্যমে। একজন যাত্রী দাবি করেছেন, টার্মিনাল ৩-এর সামনে পদপিষ্টের (Stampede) মতো পরিস্থিতি তৈরি হয়েছিল, সেই ঘটনার একাধিক ভিডিও ছড়িয়ে পড়েছে সামাজিক মাধ্যমে।

আরও পড়ুন: আজ ৯ জেলায় কালবৈশাখীর সতর্কতা, কেমন থাকবে কলকাতার আকাশ

এদিকে আচমকা ঝড়ের প্রভাবে দিল্লির বিভিন্ন প্রান্তে গাছ ভেঙে পড়েছে। অনেক গাড়ি ও বাইক তার নিচে চাপা পড়ে ক্ষতিগ্রস্ত হয়েছে। রাস্তায় যানজট সৃষ্টি হয়েছে। তবে গতকাল রাত থেকেই গাছ সরানোর কাজ চালাচ্ছে দিল্লি প্রশাসন। এদিকে ঝড়ের দাপটে পূর্ব দিল্লিতে এক নির্মীয়মাণ বহুতলের দেওয়াল ভেঙে পড়ে এক ব্যক্তির মৃত্যু হয়েছে বলেও জানা গিয়েছে। আহত হয়েছেন অন্তত দু’জন।

Delhi NCR is under a heavy dust storm! Visuals from Gurgaon — very intense dust storm hits Gurugram. Stay safe everyone! pic.twitter.com/IqGVen4kLb

— The Curious Quill (@PleasingRj) April 11, 2025

উল্লেখ্য, এই ধূলিঝড় শুরু হওয়ার আগে টানা তাপপ্রবাহে (Heat Wave) জর্জরিত ছিল রাজধানী সহ পার্শ্ববর্তী অঞ্চলগুলি। কোথাও কোথাও তাপমাত্রা ৪০ ডিগ্রি ছাড়িয়েছিল। তবে হঠাৎ এই আবহাওয়ার পরিবর্তনে গরম কিছুটা কমেছে। কিন্তু শুক্রবার রাতেও দিল্লিতে দুর্যোগের লাল সতর্কতা জারি করা হয়েছে। আগামী কয়েক দিন দিল্লি, উত্তরপ্রদেশ এবং হরিয়ানার বিভিন্ন অংশে এমন ধূলিঝড় ও বজ্রপাতের সম্ভাবনা রয়েছে। ঘণ্টায় ৮০ কিলোমিটার বেগে দমকা হাওয়া বয়ে যেতে পারে বলেও সতর্ক করা হয়েছে।